*Ivan Šaško*

*pomoćni biskup zagrebački*

**Uvod i homilija**

u euharistijskome slavlju

blagdana Prikazanja Gospodinova (Svijećnice)

crkva bl. Augustina Kažotića u Zagrebu

*Utorak, 2. veljače 2021. u 19 sati*

Milost i mir Gospodina Isusa Krista, **Svjetla od Svjetla**,

sa svima vama!

Pred Božjim smo svjetlom, njime zahvaćeni, **kao molitelji, primatelji i prinositelji**. Poput prosjaka ga tražimo, za njim vapimo i za njega molimo; kao primatelji mu se zahvalno radujemo; kao prinosnici taj dar stavljamo u Božje ruke i s pouzdanjem gledamo buduće nadajući se plodovima poziva na svetost.

Sve vas, dragi **redovnici i redovnice, osobe posebne posvećenosti života** u zajedništvu Crkve, pozdravljam **kao izaslanik našega zagrebačkog nadbiskupa, kardinala Josipa**, radostan što mogu biti dionik ovoga slavlja s cijenjenim provincijalom, ocem **Slavkom Sliškovićem**, predsjednikom *Hrvatske redovničke konferencije*, koji je sa svojom zajednicom dominikanaca večerašnji domaćin i to na početku spomena na osamsto godina njihove prisutnosti i djelovanja na hrvatskome tlu.

Pozdravljam i ostalu braću svećenike, **provincijalne poglavare i poglavarice**, među kojima je i potpredsjednica Konferencije, sestra Gordana (Igrec, FDC) te sve vas koji svake godine **ponazočujete ljepotu redovničkoga spektra u našoj nadbiskupij**i.

Taj se spektar vidi istinski samo u *Svjetlu koje dođe na svijet; u Svjetlu koje u tami svijetli i tama ga ne obuze*.

U svojoj su se **Poruci za ovaj dan** biskup Križić, predsjednik *Vijeća Hrvatske biskupske konferencije za ustanove posvećenoga života i družbe apostolskoga života* i otac Slišković, osvrnuli na proteklu godinu i **istaknuli tri točke**: *Prvo:* **svjedočanstvo i blizinu** u pandemiji i nakon potresa; *drugo:* na tragu Papine enciklike (*Fratelli tutti*), **prepoznavanje međusobnoga bratstva i sestrinstva**, počevši od vlastitih zajednica; *treće:* **prihvaćanje vlastite krhkosti** na putu obraćenja te brižnost i **odgovornost za ljude u potrebi** po zagovoru svetoga Josipa.

A u svemu – nada u našim srcima, kojih je **znak svijeća i plamen u našim rukama**. Jer: „Onaj tko je u svjetlu ne vidi tamu; tako ni onaj tko je svojim očima zagledan u Krista ne razmatra ništa osim sjaja.“ (sv. Grgur iz Nise)

**Zazovimo Božji blagoslov**, da bi naš život odražavao svjetlo i toplinu, kojima govore svijeće u našim rukama.

**Pomolimo se.**

**Bože, izvore i počelo svake svjetlosti!**

**Ti si danas pravednomu starcu Šimunu**

**pokazao Krista, Svjetlost na prosvjetljenje naroda.**

**Usrdno te molimo:**

**blagoslovi ✠ ove svijeće**

**i usliši molitve svoga naroda**

**koji se sastao da ih ponese na slavu tvoga imena:**

**ulij nam u srce sjaj koji se nikada ne gasi;**

**daj nam ići putem vjere i ljubavi**

**dok ne prispijemo k tebi, Svjetlu neugasivomu.**

**Po Kristu Gospodinu našemu.**

***O.* Amen.**

**Homilija**

*Liturgijska čitanja: Mal 3, 1-4; Ps 24, 7-10;*

*Heb 2, 14-18; Lk 2, 22-40*

**1.** Razmatrajući prigodnu Poruku za ovaj dan, iz koje sam u uvodu istaknuo tri jasna naglaska, razaznajem **početno i sržno otajstvo naše vjere objavljeno u Presvetome Trojstvu**, pretočeno u poziv na svetost i sažeto u karizmama redovništva.

Pandemija i potres pogled usmjeruju prema **Božjemu stvarateljskom djelu, prema njegovu gospodstvu**, nedokučivoj providnosti i **Očevoj ljubavi**. Odnos prema bližnjima ima svoje izvorište u činjenici da smo svi Božja stvorenja i **međusobno braća i sestre, ali tek u Sinu susrećemo nadvladanost grijeha** koji razdvaja i vodi u ponižavanje bližnjih; u Njemu smo dionici djela spasenja koje razotkriva **puni smisao naše stvorenosti**, naših čežnja, naše pripadnosti nebu.

Premda se uz **uzornost svetoga Josipa** može vezati i pojam očinstva i sudioništvo u djelu spasenja, ipak bih u ovoj Godini njemu posvećenoj, na blagdan Prikazanja, prednost dao **duhovskomu čitanju**. Prisutan, a nenametljiv; brižan i nježan, a ne narušava slobodu drugih; poput daha i disanja, otvarajući prostore očitovanju Života.

**2.** Prikazanje Isusa u Hramu trenutak je u kojemu je **uprisutnjeno Presveto Trojstvo**: Otac prima Sina koji se daje kao prinos, a Duh Sveti čovjeku posvećenom Bogu objavljuje otajstvo koje se ispunja pred njegovim očima.

**Isti je Duh** objavio starcu Šimunu da neće umrijeti prije negoli vidi Mesiju; isti ga Duh, koji je na njemu, potiče ga da dođe u Hram i da uzme u ruke Krista, da se **pričesti prisutnošću Spasenja** i dade hvalu Bogu.

Prikazanje u Hramu **izniman je vazmeni trenutak**, događaj prolaska milosti, događaj prjelazaka i prenošenja života; događaj koji nesigurnost preobražava u sigurnost, koji tamu prožima svjetlom, koji strepnju iščekivanja vodi u radost dočekanoga. **Šimun vidi što drugi ne vide**. Duh koji je na njemu daje mu u slabosti Djeteta tako jasno prepoznati spasenje, da može zatražiti oproštaj od zemaljskoga života, sada ispunjen mirom, jer je **vidio sve što se može vidjeti i primio sve što se može primiti**.

Šimun **progovara radošću protiv temeljnoga grijeha**, onoga koji je narušio radost čovjeka; grijeha koji je u početku izražen stablom i plodom koje je *„***dobro za jelo,** **za oči zamamljivo, a za mudrost poželjno** (ubere ploda njegova i pojede. Dade i svom mužu, koji bijaše s njom, pa je i on jeo)“, *Post* 3, 6).

Primijetimo **suprotan odnos i put**. Isusovo prikazanje polazi od plodova Duha i suprotno je zamamljivosti i oholosti. Šimun je vidio puninu i zahvalan je na daru. Ono **što vidi nije zamamljivo, primamljivo**; ne mami Šimuna na nešto drugo. **Tu je za njega sve. On vidi sve i ima sve.** Tu je poražena požuda tijela i očiju te oholost života (usp. *1 Iv* 2, 15-17), na što upozorava apostol Ivan, dodajući: „Svijet prolazi i požuda njegova, a tko čini volju Božju, ostaje dovijeka.*“* (*1 Iv* 2, 17)

**3.** Božja riječ koja nam je upućena, Susret naviješten u Evanđelju, **otkriva da je postojala duga priprava**. Nije teško zamisliti Šimuna kako čita i razmatra **zapis proroka Malahije** o iznenadnome dolasku u Hram: glasnika, Gospodina, 'Anđela Saveza', koga se iščekuje, za kojim se čezne. **Nije dovoljno izvanjsko traženje, ako nedostaje čežnja srca**.

Jednako tako, ta čežnja **traži izražaj, utjelovljenje**.

Šimunu i Ani zajedničko je **dugo služenje Bogu**, služenje životom. To je ozračje susreta s Bogom koje i nas uči da Bog dolazi za svakoga čovjeka, a **povlašteno je mjesto srce koje čezne** za njegovim dolaskom i tu čežnju očituje služenjem.

Šimun u čežnji čeka, da bi vidio Krista, **da bi bio razriješen spona prolaznosti u miru**. Za njega je susret s Isusom, Marijom i Josipom pečat življenja kojim je vjerovao u Božja obećanja spasenja.

Tako i Ana svojim izborima upućuje na čekanje pokazujući povezanost **s temeljnim biološkim uvjetima života**. Ona je **udovica i čeka novu svadbenu prisutnost**, ispunjenje *čežnje za ljubavlju*. Ujedno **posti, pokazujući da čeka istinsko jelo**. Njezino je srce zahvaćeno čekanjem i budnošću.

**4.** Braćo i sestre, u svjetlu iznesenih misli, vjerujem da **bolje vidimo i smisao svijeće** povezane s današnjim blagdanom: **Utjelovljenje**, kao dolazak istinskoga svjetla i **Dijete** koje je uneseno u Hram i prikazuje se, **da bismo vidjeli vazmenu žrtvu**. On je ***na propast i uzdignuće mnogima***; na propadanje svega što zatamnjuje ljudskost i pripadnost Bogu koji **postaje i hranom i zaručnikom, mirom duše i puninom radosti**.

Upravo to susrećemo u svome pozivu i od toga živite svoj redovnički poziv. Temeljna je radost u tome da **Bog želi susresti čovjeka**. Da bismo trajno primjećivali Kristovu prisutnost, osim susreta sa sobom, **darovao nam je svoga Duha**. Običava se reći propovjednički sigurnim pozivom: ***Otvorite se djelovanju Duha!***Pobožan poziv, ali što on znači za nas i za druge vjernike?

Šimun i Ana **nisu činili izvanrednosti, nisu privlačili ni plijenili pozornost, nisu bili nametljivi niti 'zamamni'**. Svaki su dan, izvanjski gledano, činili jednako, ponavljali slično.

No, toga ih je dana „ponukao Duh“. Taj je trenutak bio drukčiji – ponajprije u njima. Svaki kršćanin, **kada otkloni sebičnost, osjeti taj duhovski mjerač**, nepogrješivi ***'kršćanski spirometar'***, koji osjeti ubrzan dah, kao plod čežnje i topline srca, kao jasan znak da smo negdje pozvani biti, jer je tamo za nas pripravljena **istinska hrana, zagrljaj neba, mir i radost**.

Što sve ljudi ne rade da bi **iskočili iz rutine, jednoličnoga ponašanja**. Donedavno su ustaljenost i temeljni ritam izgledali nepoželjnima, a redovitost je poistovjećena s dosadom. Pa ipak, i pandemija i potres otvorili su prostor novoga vrjednovanja stabilnosti, uhodanosti, čežnje za 'normalnim'. I ta riječ – **'normalno' – dolazi od *norme***, od pravila, od zadanosti koja u konačnici pripada jedino Božjoj providnosti. Jer, *norma* je (na latinskome) kutomjer koji mjeri prave kutove, kojim se primjećuju pomaci i utvrđuju odmaci od normalnosti, osobito u građevíni.

**5.** Spominjem to, jer se čini da je **i u Crkvi redovitost gubi na vrijednosti**, ne misleći pritom na nepodnošljivu i pogubnu rutinu. Upravo suprotno. Zato je redovništvo dragocjeno, jer pokazuje kako se čežnjom, gledanjem spasenja, **u redovitosti rađa i ostvaruje evanđeoska novost**. Cijelo Evanđelje je veliki obrat, ne-normalnost u odnosu na logiku zbilje koje Evanđelje zove 'svijet'. A ključ je u ljubavi.

Ako razmišljam o svojoj svakidašnjoj službi, o ponavljanjima kao o neslobodi i zaprjeci za radost, tada sam **zaboravio poziv i čežnju koja daje prepoznati Gospodina**. Ako u svojoj svakidašnjici pronalazim vrijedne posebnosti, tada ću biti nošen istinom da je Isus **prikazan u hramu moga života, vidljiv svakoga dana**.

Braćo redovnici, sestre redovnice, **hvala vam za svjedočanstvo čežnje za Bogom**. Nju se ne može sakriti. Ako ju ne osjećate dovoljno snažnom, zacijelo je zahvaćena kušnjom, a današnje slavlje govori da ju ne trebamo tražiti daleko. U nama je. I više od toga: mi smo u Njoj, u Kristu koji je utjelovljena Božja čežnja za našom radošću.

Amen.